ང་རང་སྒེར་གྱི་ངོས་ནས་བཤད་ན།གཟི་བརྗིད་ཅན་གྱི་ཆེ་མཐོང་འདི་བོད་ཨ་མདོའི་གྲོང་གསེབ་ཆུང་ཆུང་ཞིག་ནང་སྐྱེས་པའི་ནང་པའི་དགེ་སློང་ཞིག་ལ་གནང་བ་སེམས་ཚོར་ཆེན་པོ་བྱུང་།ངོས་རང་ཆུང་དུས་བྱམས་བརྩེ་ཤིན་ཏུ་ཆེ་བའི་མ་རྒན་ཞིག་གི་བརྩེ་བའི་འོག་འཚོ་ཞིང་།རང་ལོ་བཞི་ལ་སོན་སྐབས་ལྷ་སར་སླེབས་རྗེས་ཡོངས་འཛིན་རྣམ་པ་དང་།གཞན་ཚོའི་བལྟ་སྐྱོང་འོག་ཉེ་འཁོར་གྱི་ཐ་ན་གད་པ་ཡན་ཆད་ཀྱིས་ང་ལ་སེམས་བཟང་དང་།དྲང་བདེན།བྱམས་བརྩེ་བཅས་ཀྱི་བསླབ་བྱ་གནང་བྱུང་།ངོས་རང་དེ་འདྲའི་འཁོར་ཡུག་བཟང་པོ་ཞིག་ནང་འཚར་ལོངས་བྱུང་ཞིང་།དེ་རྗེས་རིམ་པས་ནང་ཆོས་སློབ་གཉེར་བྱས་པས་རྟེན་ཅིང་འབྲེལ་པར་འབྱུང་བ་དང་མཐའ་མེད་པའི་སྙིང་རྗེ་བཅས་ཀྱི་ལྟ་གྲུབ་ལ་གོ་རྟོགས་འཕེལ་བའི་དབང་གིས་ཀུན་ཁྱབ་ཀྱི་སེམས་ཁུར་དང་།འཚེ་བ་མེད་པ།ཆོས་ལུགས་མཐུན་ལམ་བཅས་ཀྱི་གལ་འགངས་ཤེས་རྟོགས་བྱུང་།ལྟ་གྲུབ་གྱི་རྒྱུ་མཚན་འདི་དག་ལ་བརྟེན་ནས་ངས་མིའི་གཞི་རིམ་གྱི་བཟང་སྤྱོད་སྤེལ་རྒྱུའི་འབད་བརྩོན་མུ་མཐུད་བྱེད་ཀྱིན་ཡོད།ཐབས་ཚུལ་འདིས་དཀའ་ངལ་ཧ་ཅང་ཆེ་བའི་བོད་མི་རིགས་ཀྱི་འཐབ་རྩོད་ཀྱང་འཚེ་མེད་ཞི་བའི་ལམ་ནས་བྱེད་ཐུབ་པའི་ལམ་སྟོན་ཐོབ་བྱུང་།